PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/VP/3/1/044	Bratislava 20.júla  2010	

Protimonopolný úrad Slovenskej republiky, odbor koncentrácií, ako orgán príslušný na konanie podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vo veci vrátenia správneho poplatku podnikateľovi KKCG SE, so sídlom 8 Alasias Street Christodoulides Building 3095 Limassol, Cyprus

rozhodol

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov tak, že správny poplatok v sume 3 319 eur (slovom tritisíctristodevätnásť eur) sa vracia podnikateľovi KKCG SE, so sídlom 8 Alasias Street Christodoulides Building 3095 Limassol, Cyprus na účet číslo: 6623520026/1111 vedenom v UniCredit Bank Slovakia a.s..

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 1740/2010 dňa 06.05. 2010, doručené oznámenie koncentrácie podľa § 10 ods. 10 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť KKCG SE, so sídlom 8 Alasias Street Christodoulides Building 3095 Limassol, Cyprus (ďalej len „KKCG SE“) prostredníctvom splnomocneného právneho zástupcu JUDr. Pavla Šafářa, so sídlom Ventúrska 12, 811 01, Bratislava oznámila koncentráciu, ktorá bude podľa oznámenia spočívať v získaní nepriamej výlučnej kontroly podnikateľa KKCG SE nad podnikom podnikateľa EUROPGAS, a.s., so sídlom Vinohradská 1511/230, 100 00 Praha 10, IČ: 255 72 709 (ďalej len „EUROPGAS“) a nad podnikom podnikateľa Moravské naftové doly, a.s., so sídlom Úprkova 807/6, 695 01 Hodonín, IČ: 262 88 583 (ďalej len „MND“) (ďalej len „Oznámenie koncentrácie“) na základe Zmluvy o prevode akcií spoločnosti EUROPGAS medzi spoločnosťou E.ON Ruhrgas International AG so sídlom Huttropstraβe 60, 43138 Essen, Spolková republika Nemecko a spoločnosťou ORTOKLAS, a.s., so sídlom Vinohradská 1511, 100 00 Praha 10, Česká republika, IČ: 28483006 a Zmluvy o prevode akcií spoločnosti MND medzi spoločnosťou EUROPGAS a SPP Bohemia, a.s. so sídlom Vinohradská 1511/230, 100 00, Praha 1, Česká republika, ktoré strany plánujú uzavrieť v súlade s Memorandom o porozumení, uzatvoreným dňa 11.06.2009 medzi podnikateľom Slovenský plynárenský priemysel, a.s., so sídlom Mlynské Nivy 44/a, 825 11 Bratislava, IČO: 35 815 256, podnikateľom E.ON Ruhrgas International AG, so sídlom Huttropstraβe 60, 43138 Essen, Spolková republika Nemecko a medzi podnikateľom KKCG SE. 
2.	Na základe Oznámenia koncentrácie sa dňa 06.05.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0021/OK/2010, o čom úrad informoval oznamovateľa koncentrácie listom č. 2060/PMÚ SR/2010 zo dňa 28.05.2010. 
3.	Ako vyplýva z dokladu o zaplatení správneho poplatku predloženého účastníkom konania v oznámení predmetnej koncentrácie ako aj z interného dokladu Protimonopolného úradu Slovenskej republiky, odboru ekonomiky - výpisu č. 24 správny poplatok za oznámenie predmetnej koncentrácie podľa položky 212 sadzobníka správnych poplatkov zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 05. 05. 2010.
4.	Dňa 09.07.2010 nadobudlo právoplatnosť rozhodnutie číslo 2010/ZK/3/1/042 zo dňa 30. júna 2010, ktorým úrad správne konanie vo veci predmetnej koncentrácie na základe § 32 ods. 2 písm. c) zákona zastavil, pretože dôvod na konanie nebol daný.
5.	Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške, t. j. 3 319 eur.
6.	Úrad listom č. 2562/PMÚ SR/2010 zo dňa 09.07.2010 požiadal podnikateľa KKCG SE prostredníctvom jeho splnomocneného právneho zástupcu, aby uviedol názov finančnej inštitúcie a číslo účtu, na ktorý bude možné správny poplatok vrátiť a to v lehote 5 pracovných dní od doručenia tohto listu.
7.	Na základe tejto žiadosti úradu o poskytnutie čísla účtu bol úradu dňa 15.07.2010  doručený list, zaevidovaný pod č. 2602/2007, v ktorom podnikateľ KKCG SE prostredníctvom svojho splnomocneného právneho zástupcu oznámil úradu číslo účtu, na ktorý sa má správny poplatok vrátiť.
8.	Na základe vyššie uvedeného úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 10 ods. 6 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

	Ing. Emília Babiaková
	riaditeľka odboru koncentrácií

Rozhodnutie sa doručuje:

JUDr. Pavel Šafář, advokát
Ventúrska 12, 
811 01 Bratislava
Slovenská republika